Erling Bonnesen (V), 2008-05-29:
Tak for det.
Lad os en gang for alle få det slået fast, så der ikke kan være nogen misforståelser: Når man har danmarkshistoriens suverænt største kommuneog velfærdsbudgetter nogen sinde, kan der da ikke være tale om nedskæringer og besparelser.
Så er der tale om prioriteringer imellem gode projekter og imellem gode services rundtomkring i kommunerne.
Så hermed er al snak om besparelser og nedskæringer og velfærdstab fejet af bordet.
Når der så også er brug for at få en lovgivning på plads, som vi er ved at få på vej gennem Folketinget nu, er det jo, fordi vi, når vi ser ud ad vinduet, kan se, at samfundsøkonomien er på kogepunktet.
Vi går helt til kanten af, hvad samfundsøkonomien kan bære.
Det er der en lang række uafhængige økonomer, der gennem længere tid har fortalt os.
Så vil det gå over i inflation og prisstigninger, og så vil der for alvor blive tale om en negativ spiral og efterfølgende uhensigtsmæssigheder, som vi selvfølgelig ikke vil have.
Derfor må vi jo vise ansvarlighed og foretage en styring.
Men jeg forstår, at der er andre, der siger: Pyt, skidt med det, vi lader det bare sejle.
Når vi så har danmarkshistoriens største budgetter, er der også noget at arbejde med, og det er så også præcis det, man gør i kommunerne, og som man er godt i gang med.
Lad mig så også lige om debatten omkring det med skattelettelser og velfærd sige: Det er jo noget sludder.
Vi kan jo fuldstændig klokkeklart fastslå, at der ikke er gået en eneste krone fra velfærden - overhovedet ikke.
Staten har jo betalt fuldstændigt for de virkninger, der er rent økonomisk af skattestoppet for kommunerne.
Det er jo aftalt i forbindelse med budgetterne, og når man har de største, så er det sat på plads.
Så omkring anlægsloftet: Når man også har danmarkshistoriens største anlægsbudget nogen sinde på ca. 17 mia. kr., er der også noget at arbejde med her.
Naturligvis skal man da i kommunerne holde fast i de gode ideer og de gode projekter og energibesparende investeringer og klimaprojekter, og hvad man har godt gang i rundtomkring.
Men det, der er nøglen her og nu, er jo god planlægning, sådan at man får det ind de rigtige steder.
For det er jo mærkeligt, at alle de gode ting pludselig kommer springende nu i denne uge og i sidste uge.
Hvorfor tog man så ikke højde for det noget før, hvis man mente, at det var så gode projekter?
Men godt for det, for hvis det er gode projekter, er svaret jo også meget enkelt, for så er det jo lige præcis at holde fast i de gode projekter, få lavet en god planlægning, og så få dem sat ind i prioriteringen i 2009-budgettet.
For selvfølgelig skal de gode projekter da gennemføres, og det vil der jo også være mulighed for, når man har de største budgetter
nogen sinde.
Skulle der så undtagelsesvis være nogle enkelte, der er kommet i klemme, er der jo også - såfremt lovforslaget bliver vedtaget, og det forventer vi da - en dispensationsmulighed, således at man kan ansøge ministeren om dispensation i helt særlige tilfælde, hvor man kommer i klemme.
Så jeg er glad for, at vi har nogle gode budgetter at arbejde med, og jeg vil også rose de kommuner, der allerede nu tager fat på netop at få tilpasset deres muligheder inden for disse store budgetrammer.